ส่วนที่ 1

ข้อมูลสรุป (Executive Summary)

บริษัท สตีล อินเตอร์เทค จำกัด (มหาชน) (“บริษัท”) จดทะเบียนจัดตั้งขึ้นเมื่อวันที่ 6 สิงหาคม
2536 ด้วยทุนจดทะเบียน 2 ล้านบาท โดยใช้ชื่อว่าบริษัท ธิติพัฒน์ เซิร์ฟพอยท์ จำกัด
และเปลี่ยนชื่อเป็นบริษัท สตีล อินเตอร์เทค จำกัด เมื่อวันที่ 8 ธันวาคม 2537
บริษัทดำเนินธุรกิจและผลิต จัดจำหน่ายและให้บริการติดตั้งแผ่นหลังคาเหล็กเคลือบขึ้นลอน (Roll
Forming Metal Sheet) ทั้งชนิดเคลือบสีและไม่เคลือบสี ภายใต้ตราสินค้า “ROLLFORM”
ซึ่งเป็นลิขสิทธิ์เฉพาะของบริษัท
แผ่นหลังคาของบริษัททำจากแผ่นเหล็กกล้าเคลือบทับด้วยสารผสมระหว่างอลูมิเนียมและสังกะสี
(Aluzinc) มีคุณสมบัติกันน้ำรั่วซึม ทนต่อการกัดกร่อน น้ำหนักเบา มีอายุการใช้งานยาวนาน
รับประกันสูงสุด 30 ปี นอกจากนั้นบริษัทยังจัดจำหน่ายวัสดุที่เกี่ยวกับหลังคาและฝาผนังอื่นๆ
เช่นโครงหลังคาสำเร็จรูป แผ่นหลังคาโปร่งแสง แปเหล็กกล้ากำลังสูง ฉนวน ฝ้า กันสาด
บานเกล็ด เป็นต้น บริษัทมีกำลังการผลิตแผ่นหลังคาประมาณ 13,400 ตันต่อปี หรือประมาณ
3,000,000 ตารางเมตรต่อปี โดยในปี 2547, ปี 2548,ปี 2549 และปี 2550
มีอัตราการใช้กำลังการผลิตร้อยละ 27.98 ร้อยละ 31.23 ร้อยละ 39.46 และร้อยละ 29.69
ตามลำดับ บริษัทสั่งซื้อวัตถุดิบหลักทั้งหมดจากผู้ผลิตและจัดจำหน่ายรายใหญ่ของประเทศไทย คือ
บริษัท บลูสโคป สตีล (ประเทศไทย) จำกัด (“บลูสโคป สตีล”)
และได้รับการยอมรับให้ใช้ตราสินค้า “Steel Supplied by BlueScope Steel”
ร่วมกับตราสินค้าของบริษัท เพื่อยืนยันถึงคุณภาพของวัตถุดิบที่สม่ำเสมอและได้รับมาตรฐานสากล

ในปี 2542 บริษัทก่อตั้งบริษัท สตีล อินเตอร์คอน จำกัด
ซึ่งดำเนินธุรกิจให้บริการติดตั้งแผ่นเหล็กเคลือบขึ้นลอนที่บริษัทผลิตและจัดจำหน่าย
อย่างไรก็ตามเพื่อวัตถุประสงค์ในการปรับแผนธุรกิจให้สอดคล้องต่อการเข้าจดทะเบียนในตลาดหลักทรัพย์เอ็มเอไอ
บริษัทจึงขายเงินลงทุนในบริษัทย่อยและหยุดทำธุรกิจร่วมกันเมื่อวันที่ 30 กันยายน 2547
และเข้าดำเนินธุรกิจการติดตั้งผลิตภัณฑ์ทั้งหมดด้วยตนเอง
เพื่อปรับโครงสร้างบริษัทให้เกิดความชัดเจนทั้งในด้านการดำเนินงาน การบริหารงาน
และโครงสร้างผู้ถือหุ้น

ลูกค้าปลายทางของบริษัทประมาณร้อยละ 95 คือโรงงานอุตสาหกรรมต่างๆ
ซึ่งบริษัทขายสินค้าผ่านผู้รับเหมา และตัวแทนจำหน่าย คิดเป็นสัดส่วนร้อยละ 40 ร้อยละ 58
ของยอดขายรวมในปี 2549 ตามลำดับ คู่แข่งขันของบริษัทแบ่งเป็น 2 ประเภท คือคู่แข่งขันทางอ้อม
และคู่แข่งขันทางตรง โดยคู่แข่งขันทางอ้อมได้แก่สินค้าทดแทนต่างๆ
ได้แก่กระเบื้องมุงหลังคาชนิดใยหินและคอนกรีต และแผ่นเหล็กเคลือบสังกะสีลูกฟูก
และคู่แข่งขันทางตรงซึ่งมีประมาณ 30 บริษัท ในจำนวนนี้ประกอบด้วยผู้ผลิตรายใหญ่จำนวน 3 ราย
คือ บริษัท บลูสโคป ไลสาจท์ (ประเทศไทย) จำกัด (“บลูสโคป ไลสาจท์”) บริษัท
ศูนย์บริการเหล็กสยาม จำกัด และบริษัท กรุงเทพผลิตเหล็ก จำกัด (มหาชน)
ซึ่งมีส่วนแบ่งการตลาดในปี 2547 ประมาณร้อยละ 29 ,ร้อยละ 14 และร้อยละ 9 ตามลำดับ
โดยบริษัทมีส่วนแบ่งการตลาดประมาณร้อยละ 3 ของมูลค่าขายแผ่นเหล็กเคลือบขึ้นลอนรวม 7,300
ล้านบาท บริษัทสร้างความได้เปรียบในการแข่งขันจากการสร้างตลาดภายใต้ตราสินค้าของตนเอง
การสร้างเครือข่ายการจัดจำหน่าย การปรับกลยุทธ์การขายโดยเน้นการขายโครงการ
ความสามารถในการตอบสนองความต้องการของลูกค้า ความหลากหลายของผลิตภัณฑ์
และราคาที่แข่งขันได้

จากลักษณะการดำเนินธุรกิจ ส่งผลให้บริษัทมีปัจจัยความเสี่ยงโดยสรุปดังต่อไปนี้

(1) การพึ่งพาวัตถุดิบหลักหรือแผ่นเหล็กเคลือบสังกะสีผสมอลูมิเนียมจาก บลูสโคป สตีล
    เพียงรายเดียว อย่างไรก็ตาม บลูสโคป สตีล
    เป็นบริษัทลูกของบริษัทผู้ผลิตผลิตภัณฑ์เหล็กรายใหญ่ที่สุดในประเทศออสเตรเลีย
    มีกำลังการผลิตเพียงพอกับความต้องการแผ่นเหล็กเคลือบในตลาดปัจจุบัน
    โดยบริษัทได้รับการจัดระดับอยู่ในกลุ่มลูกค้าชั้นดีของ บลูสโคป สตีล ทำให้บริษัทเชื่อว่า
    บลูสโคป สตีล จะยังคงผลิตและจัดจำหน่ายสินค้าให้กับบริษัทอย่างต่อเนื่อง

(2) บลูสโคป สตีล มีบริษัทที่เกี่ยวข้องกันคือ บลูสโคป ไลสาจท์ ซึ่งดำเนินธุรกิจเช่นเดียวกับบริษัท
    ทำให้เกิดความเสี่ยงในการแข่งขันหาก บลูสโคป ไลสาจท์
    ได้รับเงื่อนไขทางการค้าที่ดีกว่าบริษัท อย่างไรก็ตาม บลูสโคป สตีล
    มีนโยบายในการทำรายการกับบริษัทที่เกี่ยวข้องเสมือนทำกับบุคคลภายนอก (Arm’s Length
    Basis)
    ซึ่งทำให้มั่นใจได้ว่าเงื่อนไขการซื้อขายที่บริษัทได้รับอยู่ในระดับที่ใกล้เคียงกันกับบลูสโคป
    ไลสาจท์

(3) ราคาของวัตถุดิบของบริษัทมีความผันผวนตามราคาของเหล็กแผ่นรีดเย็น (Cold-rolled
    coil) ซึ่งเป็นวัตถุดิบต้นน้ำ
    ทำให้เกิดความเสี่ยงเนื่องจากบริษัทต้องมีการสำรองวัตถุดิบให้เพียงพอกับความต้องการของลูกค้า
    ผลประกอบการของบริษัทอาจได้รับผลกระทบหากราคาตลาดของวัตถุดิบปรับตัวลดลงต่ำกว่าต้นทุนวัตถุดิบที่บริษัทสำรองไว้
    อย่างไรก็ตามบริษัทมีนโยบายปรับราคาขายตามราคาวัตถุดิบ
    ซึ่งจะช่วยลดผลกระทบจากความผันผวนของราคาวัตถุดิบ

(4) บริษัทมิได้มีทีมงานให้บริการติดตั้ง
    แต่ใช้วิธีการว่าจ้างผู้รับเหมาช่วงในการติดตั้งผลิตภัณฑ์ในโครงการต่างๆ
    หากบริษัทไม่สามารถว่าจ้างผู้รับเหมาช่วงได้ หรือไม่สามารถควบคุมคุณภาพในการติดตั้ง
    อาจทำให้บริษัทไม่สามารถควบคุมต้นทุนโครงการ
    ซึ่งอาจกระทบต่อผลการดำเนินงานของบริษัทอย่างมีนัยสำคัญ
    อย่างไรก็ตามการว่าจ้างผู้รับเหมาช่วงในการติดตั้งงานถือเป็นปกติของธุรกิจนี้
    ซึ่งทำให้สามารถควบคุมค่าใช้จ่ายได้ดีกว่าการว่าจ้างพนักงานประจำ
    บริษัทมีผู้รับเหมาช่วงที่มีศักยภาพในการติดตั้งโครงการขนาดต่างๆกันและผ่านการประเมินคุณภาพแล้วทั้งสิ้น
    12 ราย ทำให้ไม่เคยประสบปัญหาการขาดแคลนผู้รับติดตั้งงาน
    งานติดตั้งทุกงานมีเจ้าหน้าที่ฝ่ายวิศวกรรมของบริษัทเป็นผู้ตรวจสอบคุณภาพ
    มีการรายงานความคืบหน้าของงานทุก 15 วัน
    ทำให้สามารถควบคุมระยะเวลาในการดำเนินงานได้
    นอกจากนี้ผู้รับเหมาช่วงมีการรับประกันผลงาน 1 ปี
    ดังนั้นบริษัทจึงมั่นใจว่าจะสามารถควบคุมต้นทุนของทุกโครงการได้เป็นอย่างดี

(5) วัสดุมุงหลังคาและฝาผนังในปัจจุบันเช่น กระเบื้อง แผ่นเหล็กเคลือบสังกะสีลูกฟูก
    มีการใช้งานแพร่หลายมานานและมีราคาถูก เป็นทางเลือกสำคัญของผู้บริโภค
    ทำให้บริษัทมีความเสี่ยงจากการแข่งขันจากสินค้าทดแทน
    อย่างไรก็ตามผลิตภัณฑ์ของบริษัทมีเอกลักษณ์เฉพาะเป็นที่ต้องการของโรงงานอุตสาหกรรมซึ่งเป็นกลุ่มลูกค้าเป้าหมายของบริษัท
    คือมีความคงทนต่อการกัดกร่อนและรั่วซึม มีน้ำหนักเบา ติดตั้งสะดวกรวดเร็ว
    และมีอายุการใช้งานที่ยาวนาน
    ซึ่งเป็นคุณสมบัติที่วัสดุมุงหลังคาและฝาผนังประเภทอื่นไม่สามารถทดแทนได้

ในไตรมาสที่ 4 ปี 2549 ได้รับมอบเครื่องจักรผลิตแผ่นหลังคาเหล็กเคลือบขึ้นรูปแบบลอนสูง
(High-rib) (V-750BL) ซึ่งเป็นรูปลอนที่นิยมในกลุ่มโรงงานอุตสาหกรรมญี่ปุ่น บริษัทฯ
ต้องการขยายฐานการตลาดเข้าสู่กลุ่มโรงงานอุตสาหกรรมญี่ปุ่นที่มาลงทุนในประเทศไทย
ซึ่งเครื่องจักรนี้มีกำลังการผลิตแผ่นหลังคาเหล็กเคลือบขึ้นลอน 3,400 ตันต่อปี หรือประมาณ
600,000 ตารางเมตรต่อปี ทำให้กำลังการผลิตแผ่นหลังคาเหล็กเคลือบขึ้นลอนของบริษัทฯ รวมเป็น
13,400 ตันต่อปี หรือประมาณ 3,000,000 ตารางเมตรต่อปี
อีกทั้งยังได้รับมอบเครื่องจักรผลิตแปเหล็กกล้ากำลังสูงรูปตัว C และ Z
คุณสมบัติของแปเหล็กกล้ากำลังสูงรับน้ำหนักได้มาก ติดตั้งได้รวดเร็ว
โดยการใช้ระบบน็อตสกรูแทนการเชื่อม
ซึ่งเป็นคุณสมบัติที่เหนือกว่าคุณสมบัติของแปเหล็กดำทั่วไปที่มีราคาถูกกว่า
เครื่องรีดแปเหล็กกล้ากำลังสูงรูปตัว C และ Z กำลังการผลิตประมาณ 2,000 ตันต่อปี
หรือประมาณ 500,000 เมตรต่อปี

ในปี 2550
บริษัทฯได้เริ่มผลิตแผ่นหลังคาเหล็กเคลือบขึ้นรูปแบบลอนสูง(High-rib)(V-750BL)แต่ยอดผลิตยังไม่มากนัก
เนื่องจากภาวะการเมือง และการลงทุนของภาคเอกชนยังชลอตัวอยู่
ส่วนโครงการขยายพื้นที่โรงงานได้เสร็จสิ้นในไตรมาส2 ของปี 2550
ซึ่งส่งผลให้โรงงานมีพื้นที่ในการจัดเก็บสินค้าสำเร็จรูปเพิ่มขึ้น
และสามารถรองรับการขยายตัวของยอดขายของบริษัทฯ ในอนาคตได้เป็นอย่างดี

ผลการดำเนินงานตั้งแต่ปี 2548 – ปี 2550
รายได้ของบริษัทมีการเติบโตอย่างต่อเนื่องเนื่องจากการเพิ่มขึ้นของการลงทุนภาครัฐและเอกชนจากภาวะเศรษฐกิจที่มีการขยายตัว
บริษัทมีรายได้หลักในปี 2548 2549 และ2550เท่ากับ 325.31 360.90 และ 295.08 ล้านบาท
ตามลำดับ คิดเป็นอัตราการเติบโต ร้อยละ 10.94 และ ร้อยละ -18.24 ตามลำดับ

โครงสร้างรายได้ของบริษัทแบ่งเป็น (1) รายได้จากการขายในปี 2548 2549 2550 เท่ากับ
137.06,212.44 และ 214.11ล้านบาท ตามลำดับ (2) รายได้จากการขายพร้อมติดตั้ง ในปี
2548 2549 และ 2550 เท่ากับ 188.25 ,148.46 และ 80.98 ล้านบาท 3) รายได้อื่นๆ
คือรายได้จากการขายเศษเหล็กที่เหลือจากการติดตั้ง ค่าขนส่ง และอื่นๆ
กำไรสุทธิของบริษัทเพิ่มขึ้นจาก 16.89 ล้านบาทในปี 2548 เป็น 25.98 ล้านบาทในปี 2549

ฐานะการเงินของบริษัท บริษัทมีสินทรัพย์รวม ณ สิ้นปี 2548 ปี 2549 และปี 2550 จำนวน
172.11 ล้านบาท, 185.55ล้านบาท และ 186.55 ล้านบาท ตามลำดับ ซึ่งปี 2550
สินทรัพย์ถาวรเพิ่มขึ้น ในส่วนของเครื่องจักรและการขยายพื้นที่โรงงานเป็นสำคัญ
โดยบริษัทมีสินทรัพย์หมุนเวียนคิดเป็นสัดส่วนร้อยละ 63.82, ร้อยละ 61.86 และร้อยละ 51.26ใน
ปี 2548 ปี 2549 และปี 2550 ตามลำดับ

หนี้สินรวมของบริษัท ณ สิ้นปี 2548 ปี 2549 และปี 2550 มีจำนวน 76.31 ล้านบาท, 84.77
และ 90.26 ล้านบาท ตามลำดับ โดยบริษัทมีหนี้สินหมุนเวียนเท่ากับ 72.59 ล้านบาท , 82.00
และ 75.29 ล้านบาท ตามลำดับ

ส่วนของผู้ถือหุ้นของบริษัท ณ สิ้นปี 2548 และ ปี2549 เท่ากับ 95.80 ล้านบาท และ 100.77
ล้านบาท ตามลำดับ ปี 2548 ส่วนของผู้ถือหุ้นของบริษัทมีจำนวน 95.80 ล้านบาท
เนื่องจากการเพิ่มทุนชำระแล้วจาก 35.0 ล้านบาท เป็น 50.0 ล้านบาท และมีส่วนเกินมูลค่าหุ้น
25.87 ล้านบาท โดยการเสนอขายหุ้นสามัญเพิ่มทุนให้กับบุคคลทั่วไป และผู้มีอุปการคุณของบริษัท
อีกทั้งมีการจ่ายเงินปันผลจำนวน 17.50 ล้านบาท บริษัทมีการจ่ายเงินปันผลในปี 2548 และปี
2549 เท่ากับ 0.50 บาท และ 0.42 บาทต่อหุ้น ตามลำดับ (คิดจากมูลค่าหุ้นที่ตราไว้ หุ้นละ
1.00 บาท) และปี 2550 ส่วนของผู้ถือหุ้นของบริษัทมีจำนวน 96.29 ล้านบาท
ซึ่งบริษัทได้จ่ายเงินปันผลจากผลประกอบการปี 2549 เพิ่มเติมอีก 0.20
บาทต่อหุ้นในเดือนพฤษภาคม 2550 ส่วนในปี2550
บริษัทได้ประกาศจ่ายปันผลระหว่างกาลจากผลประกอบการของปี 2550 0.05
บาทต่อหุ้นเมื่อเดือนกันยายน 2550

นอกจากนี้บริษัทฯ ยังได้ให้ความสำคัญต่อการดำเนินธุรกิจอย่างรับผิดชอบต่อสังคม (Corporate
Social Responsibility หรือ CSR) โดยในปี 2549 ที่ผ่านมานั้น บริษัทฯ
ได้ริเริ่มดำเนินการดังต่อไปนี้ ได้แก่ บริจาคช่วยเหลือผู้ประสบอุทกภัยที่จังหวัดอุตรดิตถ์ผ่านเครือ
The Nation บริจาคหลังคาพร้อมติดตั้งศาลาให้กับวัดคลองชวดรากข้าว
บริจาคเครื่องคอมพิวเตอร์และอุปกรณ์กีฬาให้กับโรงเรียนบ้านหนองผักหนอก จังหวัดสระบุรี
บริจาคช่วยเหลือผู้ประสบอุทกภัยในเขตพื้นที่จังหวัดอ่างทอง ผ่านกองกำกับการปฏิบัติการพิเศษ
ศูนย์สืบสวนสอบสวน ตำรวจภูธรภาค 1
บริจาคหลังคาที่พักสำหรับมอเตอร์ไซค์รับจ้างหน้าปากทางเข้าบริษัทฯ เป็นต้น

ในปี 2550 แม้ภาวะเศรษฐกิจโดยรวมไม่ค่อยดี แต่บริษัทฯ ยังคงมุ่งมั่นดำเนินกิจกรรมต่างๆ
โดยถือเป็นส่วนหนึ่งของความรับผิดชอบต่อสังคม ได้แก่
บริจาคเงินซื้อที่ดินสร้างโรงเรียนกับวัดสวนแก้ว
บริจาคหนังสือมือสองในโครงการส่งหนังสือสื่อความรู้สู่ห้องสมุดกับตลาดหลักทรัพย์แห่งประเทศไทย
บริจาคสิ่งของเครื่องมือเครื่องใช้มือสองในโครงการผ้าป่าขยะกับวัดสวนแก้ว
บริจาคเงินช่วยเหลือในการพัฒนาสำนักงานทะเบียน อำเภอบางพลี
บริจาคหนังสือและอุปกรณ์กีฬาให้กับนักเรียนโรงเรียนวัดเทพประชุมนิมิตร จังหวัดเพชรบุรี
สนับสนุนเงินร่วมกิจกรรมกอล์ฟการกุศล กับสมาคมเดอะบอสส์
ซึ่งรายได้ดังกล่าวมอบเป็นทุนการศึกษาสำหรับเด็กด้อยโอกาส
ร่วมกิจกรรมกอล์ฟการกุศลกับสถาบันเทคโนโลยีพระจอมเกล้าพระนครเหนือ
โดยรายได้นั้นนำไปสนับสนุนการเข้าร่วมแข่งขันกีฬามหาวิทยาลัยแห่งประเทศไทย
และส่งเสริมกิจกรรมนักศึกษารวมทั้งกิจกรรมสาธารณประโยชน์ของสถาบันฯ
บริจาคหลังคาให้โครงการค่ายอาสาพัฒนาชนบท จุฬาลงกรณ์มหาวิทยาลัย
เพื่อนำไปปรับปรุงต่อเติมโรงอาหารและซ่อมแซมอาคารสถานที่ภายในบริเวณโรงเรียนตำรวจตระเวณชายแดนบ้านหนองดู่
ตำบลนาใน อำเภอโพนสวรรค์ จ.นครพนม เป็นต้น